CELEX: 62016TN0033
Language: sk
Date: 2016-01-26 00:00:00
Title: Vec T-33/16: Žaloba podaná 26. januára 2016 – TestBioTech/Komisia

18.4.2016   
            
            
               SK
            
            
               Úradný vestník Európskej únie
            
            
               C 136/36
            
         Žaloba podaná 26. januára 2016 – TestBioTech/Komisia
   (Vec T-33/16)
   (2016/C 136/51)
   Jazyk konania: angličtina
   
      Účastníci konania
   
   
      Žalobkyňa: TestBioTech eV (Mníchov, Nemecko) (v zastúpení: K. Smith, QC, J. Stevenson, barrister, R. Stein, solicitor)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               konštatoval prípustnosť a opodstatnenosť žaloby,
            
         
               —
            
            
               zrušil rozhodnutie Komisie zo 16. novembra 2015, ktorým sa zamietla žiadosť žalobkyne o interné preskúmanie vykonávacích rozhodnutí Komisie (EÚ) 2015/686 (1), (EÚ) 2015/696 (2) a (EÚ) 2015/698 (3) z 24. apríla 2015 o vydaní troch povolení na uvádzanie na trh podľa nariadenia (ES) č. 1829/2003 (4) (ďalej len „nariadenie o modifikovaných potravinách“) spoločnosti Monsanto či spoločnosti Pioneer pre ich geneticky modifikované sójové bôby MON 87769, MON 87705 a/alebo 305423,
            
         
               —
            
            
               zaviazal Komisiu na náhradu trov konania žalobkyne,
            
         
               —
            
            
               nariadil akékoľvek iné opatrenie, ktoré považuje za vhodné.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod sa zakladá na tvrdení, že závery Komisie, že väčšina obsahu žiadosti o interné preskúmanie sa týka záležitostí, ktoré nepatria pod nariadenie Aarhus (5), porušuje článok 10 ods. 1 uvedeného nariadenia, v spojení s jeho článkom 2 písm. f) a g) a bodmi 11 a 18 až 21 odôvodnenia.
               
                           —
                        
                        
                           Nevládna organizácia, ktorá spĺňa predpoklady, je oprávnená požadovať interné preskúmanie správneho aktu vydaného na základe právneho predpisu o ochrane životného prostredia. Nariadenie o geneticky modifikovaných potravinách je takýmto predpisom. V dôsledku toho môže táto organizácia žiadať o preskúmanie akéhokoľvek správneho aktu prijatého na základe uvedeného zákona vrátane povolenia na uvedenie na trh.
                        
                     
                           —
                        
                        
                           Vzhľadom na znenie a ciele Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia z 25. júna 1998 (Aarhuský dohovor) Európskej hospodárskej komisie OSN (UNECE), a Aarhuského nariadenia, ako aj usmernení na vykonávanie Aarhuského dohovoru, závery Komisie, že rozhodnutia prijaté podľa nariadenia o modifikovaných potravinách môže považovať za čiastočne patriace do pôsobnosti Aarhuského nariadenia alebo nie, teda nemajú právny základ.
                        
                     
                           —
                        
                        
                           Geneticky modifikované organizmy sú súčasťou životného prostredia. Argument Komisie, že vplyv takýchto organizmov na ľudské zdravie nie je vecou životného prostredia, a teda nepatrí pod Aarhuské nariadenie, je zásadne nesprávny.
                        
                     
         
               2.
            
            
               Druhý žalobný dôvod sa zakladá na skutočnosti, že Komisia odpovedala na žiadosť o interné preskúmanie podanú 29. mája 2015 až 16. novembra 2015, a tým porušila článok 10 ods. 3 Aarhuského nariadenia.
               
                           —
                        
                        
                           Komisia vydala napadnuté rozhodnutie 16. novembra 2015, teda dvadsaťštyri týždňov po podaní žiadosti o interné preskúmanie. Komisia primerane nevysvetlila prečo porušila riadnu požiadavku poskytnutia odpovede v lehote dvanástich týždňov, a v každom prípade nedodržala konečnú lehotu na odpoveď do osemnástich týždňov.
                        
                     
         
      (1)  Vykonávacie rozhodnutie Komisie (EÚ) 2015/686 z 24. apríla 2015, ktorým sa podľa nariadenia Európskeho parlamentu a Rady (ES) č. 1829/2003 povoľuje umiestňovať na trh výrobky, ktoré obsahujú geneticky modifikovanú sóju MON 87769 (MON-87769-7), sú z nej zložené alebo vyrobené (Ú. v. EÚ L 112, s. 16)
   
      (2)  Vykonávacie rozhodnutie Komisie (EÚ) 2015/696 z 24. apríla 2015, ktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh výrobky, ktoré obsahujú geneticky modifikovanú sóju MON87705 (MON-877Ø5-6), sú z nej zložené alebo vyrobené (Ú. v. EÚ L 112, s. 60)
   
      (3)  Vykonávacie rozhodnutie Komisie (EÚ) 2015/698 z 24. apríla 2015, ktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh výrobky, ktoré obsahujú geneticky modifikovanú sóju 305423 (DP-3Ø5423-1), sú z nej zložené alebo vyrobené (Ú. v. EÚ L 112, s. 71)
   
      (4)  Nariadenie (ES) č. 1829/2003 Európskeho parlamentu a Rady z 22. septembra 2003 o geneticky modifikovaných potravinách a krmivách (Ú. v. ES L 268, s. 1; Mim. vyd. 13/032, s. 432)
   
      (5)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva, (Ú. v. EÚ L 264, s. 13).